תרשים של מסלול הטיסה
גרף המתאר את גובה הטיסה
**טיסה 9525 של ג'רמנווינגס** (4U9525) הייתה טיסה של חברת התעופה הזולה ג'רמנווינגס, שהייתה בדרכה מנמל התעופה של ברצלונה שבספרד לנמל התעופה של דיסלדורף שבגרמניה. המטוס התרסק ב-24 במרץ 2015, סמוך לשעה 10:40, באלפים הצרפתיים, במחוז האלפים של פרובאנס עילית בצרפת, כשעל סיפונו 150 נוסעים ואנשי צוות אשר נהרגו כולם כתוצאה מהפגיעה בקרקע. 

בחקירה התברר כי טייס המשנה, אנדראס לוביץ, ריסק אותו בכוונה.

רקע
---

המטוס, מדגם Airbus A320-211, המריא לראשונה ב-24 בנובמבר 1990. הוא צבר 58,300 שעות טיסה ב-46,700 טיסות. המטוס היה בטיסה מברצלונה שבספרד לדיסלדורף שבגרמניה. קברניט המטוס היה פטריק זונדרהיימר, בעל 10 שנות ניסיון כטייס, שבהן צבר כ-6,000 שעות טיסה. טייס המשנה היה אנדראס לוביץ בן ה-27, שצבר 630 שעות טיסה. צוות המטוס כלל גם ארבעה דיילים. במטוס היו 144 נוסעים, מרביתם גרמנים וספרדים, ובהם 16 תלמידים ושני מורים, שחזרו מתוכנית חילופי תלמידים בברצלונה.

הטיסה
-----

המטוס המריא מנמל התעופה של ברצלונה ב-24 במרץ 2015 בשעה 10:01, ותוכנן להגיע ליעדו, נמל התעופה הבינלאומי דיסלדורף, בשעה 11:39. בשעה 10:40 נראה המטוס בפעם אחרונה על מסכי המכ"ם.

שברי המטוס נמצאו בדרום-מערב הרי האלפים, במחוז האלפים של פרובאנס עילית בצרפת. חקירת ההתרסקות נוהלה בידי המשרד לחקר וניתוח ביטחון התעופה האזרחית (BEA) של צרפת.

ב-26 במרץ 2015, יומיים לאחר ההתרסקות, פוענח מקליט הקול בתא הטייס (שהוא אחד משתי הקופסאות השחורות במטוס), ונמסר כי טייס המשנה, אנדראס לוביץ, ריסק אותו בכוונה. לפי התסריט שהתגבש בקרב החוקרים לתיאור עשר הדקות האחרונות של הטיסה, קברניט המטוס, פטריק זונדרהיימר, יצא מתא הטייס, כנראה בדרך לשירותים, לאחר שבשעה 10:30 קיבל הנחיות מהבקרה האווירית. המטוס היה בשלב זה בגובה שיוט של 38 אלף רגל (11,500 מטר) מעל טולון שבצרפת. עם יציאתו של הקברניט, ביטל טייס-המשנה לוביץ את השיוט האוטומטי והורה למטוס להנמיך, בקצב של יותר מ-3,000 רגל לדקה, במהירות קטלנית של למעלה מ-350 קשר. שתי דקות לאחר שיצא, ניסה הקברניט לחזור לתא הטייס, אך גילה שאינו מסוגל לפתוח את הדלת, משום שלוביץ נעל אותה מבפנים. זונדרהיימר החל לדפוק על הדלת, אך לוביץ לא הגיב. לוביץ לא הגיב גם לקריאות הבקרה האווירית, ובהתאם לנוהל, הוזנקו מטוסי קרב צרפתיים לקראת מטוס הנוסעים. זונדרהיימר ואנשי צוות נוספים ניסו לפרוץ בכוח לתא הטייס, אולם ללא הצלחה. בשניות האחרונות לפני ההתרסקות, הבינו הנוסעים את העומד להתרחש והגיבו בצרחות. נתוני הקופסה השחורה השנייה, שנמצאה כעבור ימים אחדים, חיזקו את מסקנות החוקרים. ניתן לשמוע בהקלטה את הקברניט מנסה לפרוץ את הדלת באמצעות לום שנמצא במטוס למקרה חירום, אך ללא הצלחה. נתוני הקופסה השחורה מצביעים על כך שמיד אחרי שעזב הקברניט את הקוקפיט, הורה לוביץ לטייס האוטומטי להנמיך.
שניות לפני ההתרסקות הופעלה התראה קולית שהמטוס בגובה מסוכן, אך לוביץ לא התייחס לכך.

לאחר מכן אף התברר שטייס המשנה תכנן את ההתאבדות כשבטיסה הקודמת ביצע תרגול יבש בירידה ל-100 רגל בשעה שהקברניט לא היה בקוקפיט. נתונים ששללו את האפשרות לאובדן הכרה של טייס המשנה והטלת מלוא האחריות לשלום המטוס על כתפיו.
מחקירת נתונים הרפואיים והנפשיים של לוביץ עלה שהוא סבל מהפרעות פסיכוטיות נפשיות וביקר אצל כ-41 רופאים מאז הוציא את רישיון הטיס שלו ב-2009. בנוסף לכך, כשבוע לפני התאונה, רופא המליץ לו שלא לטוס.

ההרוגים לפי מדינות
------------------

| מדינה | נוסעים |
| --- | --- |
| גרמניהגרמניה גרמניה | 70 |
| ספרדספרד ספרד | 51 |
| הממלכה המאוחדתהממלכה המאוחדת הממלכה המאוחדת | 3 |
| קזחסטןקזחסטן קזחסטן | 3 |
| ארגנטינהארגנטינה ארגנטינה | 3 |
| איראןאיראן איראן | 2 |
| אוסטרליהאוסטרליה אוסטרליה | 2 |
| מקסיקומקסיקו מקסיקו | 2 |
| יפןיפן יפן | 2 |
| מרוקומרוקו מרוקו | 2 |
| קולומביהקולומביה קולומביה | 2 |
| ונצואלהונצואלה ונצואלה | 2 |
| ארצות הבריתארצות הברית ארצות הברית | 1 |
| בלגיהבלגיה בלגיה | 1 |
| דנמרקדנמרק דנמרק | 1 |
| הולנדהולנד הולנד | 1 |
| טורקיהטורקיה טורקיה | 1 |
| ישראלישראל ישראל | 1 |
| צ'ילהצ'ילה צ'ילה | 1 |
| **סך הכול** | **150** |

בעקבות ההתרסקות
---------------

כללי רשות התעופה הפדרלית של ארצות הברית קובעים שבמקרה שאחד משני הטייסים יוצא מתא הטייס, חייב איש צוות אוויר אחר להחליפו, עד לחזרתו לתא הטייס. כלל זה אינו נדרש באירופה. בעקבות מסקנות החוקרים, לפיהן טייס המשנה ניצל את שהייתו לבד בתא הטייס כדי לרסק את המטוס, הודיעו חברות תעופה אירופיות אחדות על כוונתן לאמץ את הנוהל האמריקאי, וב-27 במרץ 2015 פרסמה הסוכנות האירופית לבטיחות תעופה (EASA) המלצה לנוהל דומה.

קישורים חיצוניים
----------------

ויקישיתוף מדיה וקבצים בנושא **טיסה 9525 של ג'רמנווינגס** בוויקישיתוף
* תיק התאונה והיסטוריית המטוס של טיסה 9525 של ג'רמנווינגס, באתר Aviation Safety Network (באנגלית)
* עמית קוטלר, רחל קדרס ו-AFP, צרפת: מטוס נוסעים התרסק באלפים, באתר ynet, 24 במרץ 2015
* אתר למנויים בלבד  Raziye Akkoc,Jessica Winch, ‏Germanwings plane crash investigation continues: March 27 as it happened, The Telegraph, 27 March 2015
* אתר למנויים בלבד מהם סימני השאלה סביב התרסקות המטוס הגרמני באלפים?, באתר הארץ, 25 במרץ 2015
* סוכנויות הידיעות, טייס המשנה ריסק את המטוס בכוונה, באתר ynet, 26 במרץ 2015
* טייס המשנה קוטלג בעבר כ"לא ראוי להטיס", באתר ynet, 27 במרץ 2015
* ג'ון הנלי, הגרדיאן, הזנקת מטוסי הקרב והמאבק בדלת תא הטייס: הדקות האחרונות של טיסה 4U9525, באתר הארץ, 27 במרץ 2015
* אתר למנויים בלבד קים וילשייר, הגרדיאן, דו"ח התרסקות מטוס ג'רמן ווינגס: טייס המשנה הופנה לאשפוז פסיכיאטרי שבועיים לפני האסון, באתר הארץ, 13 במרץ 2016

הערות שוליים
------------

1. ↑  Pamela Engel, Michael B.Kelley, A plane with 150 people aboard crashed in France — no survivors expected, Business Insider, 24 March 2015
2. ↑  ג'ון הנלי, הזנקת מטוסי הקרב והמאבק בדלת תא הטייס: הדקות האחרונות של טיסה 4U9525, באתר הארץ, 27 במרץ 2015
3. ↑  ממצאים חדשים אישרו: לוביץ האיץ בכוונה לקראת ההתרסקות המטוס, באתר של "רשת 13", 4 באפריל 2015 (במקור, מאתר "nana10")
4. ↑  ספיר פרץ, ‏התרסקות המטוס בצרפת: פורסם שמו של הישראלי שנהרג, באתר גלובס, 25 במרץ 2015
5. ↑  Germanwings crash prompts airlines to introduce cockpit ‘rule of two’, Guardian, 26 March 2015
6. ↑  2015-04 : Authorised persons in the flight crew compartment, באתר הרשות האירופית לבטיחות בתעופה